สปส.หวั่นเศรษฐกิจเสี่ยง ระวังลงทุนกำไรไม่ขยับ
สปส.โชว์กำไรไตรมาสแรก 11,561 ล้าน ประเมินเศรษฐกิจไทยยังผันผวน เพิ่มความระมัดระวังการลงทุน
31 พ.ค. 2559

สปส.โชว์กำไรไตรมาสแรก 11,561 ล้าน ประเมินเศรษฐกิจไทยยังผันผวน เพิ่มความระมัดระวังการลงทุน
รายงานข่าวจากสำนักงานประกันสังคม (สปส.) เปิดเผยถึงผลการดำเนินงานของกองทุนประกันสังคมว่าในไตรมาสแรกของปี 2559 มีกำไร 11,561 ล้านบาท แบ่งเป็น กำไรจากเงินปันผลและกำไรจากการขายตราสารทุนจำนวน 1,501 ล้านบาท และดอกเบี้ยและกำไรจากการขายตราสารหนี้และค่าธรรมเนียมการให้ยืมทรัพย์ 10,060 ล้านบาท อย่างไรก็ตามในไตรมาสแรกของปี 2558 มีกำไร 11,286 ล้านบาท และทั้งปี 2558 มีกำไร 44,894 ล้านบาท
ทั้งนี้ ภาวะการลงทุนในปี 2559 ว่า ยังต้องให้ความระมัดระวัง เนื่องจากตลาดการลงทุนยังมีความผันผวนสูง จากปัจจัยการฟื้นตัวของเศรษฐกิจโลกและเศรษฐกิจไทยที่ยังเปราะบาง ทั้งนี้ สปส.ยังคงหาช่องทางในการลงทุนเพิ่ม เพื่อเพิ่มผลตอบแทนให้แก่กองทุนและกระจายการลงทุน จากตราสารหนี้ที่ให้ผลตอบแทนค่อนข้างต่ำ
ในขณะเดียวกันมีแผนที่จะขยายการลงทุนไปยังต่างประเทศ และการลงทุนทางเลือกให้มากขึ้นรวมถึงการลงทุนกองทุนโครงสร้างเพื่ออนาคตประเทศไทย (ไทยแลนด์ฟิวเจอร์ฟันด์) ซึ่งขณะนี้ยังไม่มีความชัดเจน แต่ สปส.ก็สนใจที่จะลงทุนเพราะเป็นช่องทางการลงทุนที่จะสร้างผลตอบแทนที่สม่ำเสมอในระยะยาวและสอดคล้องกับการจ่ายสิทธิประโยชน์ของกองทุนในอนาคตต่อไป
ณ สิ้นเดือน มี.ค. 2559 กองทุนประกันสังคมมีเงินลงทุนรวม 1.38 ล้านล้านบาท แบ่งเป็นลงทุนตั๋วเงินคงคลัง พันธบัตรรัฐบาล พันธบัตรธนาคารแห่งประเทศไทย 9.43 แสนล้านบาท พันธบัตรรัฐวิสาหกิจ (กระทรวงการคลังค้ำประกัน) 9.13 หมื่นล้านบาท ตราสารหนี้ (อันดับความน่าเชื่อถือ) 4.67 หมื่นล้านบาท เงินฝากธนาคารพาณิชย์ 4.83 หมื่นล้านบาท ตราสารหนี้อื่นๆ 7 หมื่นล้านบาท หน่วยลงทุน 6.3 หมื่นล้านบาท หุ้นและใบสำคัญแสดงสิทธิ 1.22 แสนล้านบาท